Faton Hajrizi

Faton Hajrizi (lindur më: 16 shkurt 1985, Klinë të Ulët, Skënderaj - 19 korrik 2024) ishte kosovar, ushtar i Ushtrisë Çlirimtare të Kosovës qysh në moshën 14 vjeçare, në media i njohur për një histori të gjatë penale dhe për shumë arratisje nga institucionet korrektuese të Kosovës. Historia e tij penale nisi në vitin 2000, pak pas përfundimit të luftës në Kosovë, kur ai u arrestua për herë të parë si i mitur. Që nga ajo periudhë, Hajrizi u përball me disa procese gjyqësore dhe dënime nga gjykata të ndryshme të Kosovës.

Rasti më i hershëm dhe më i njohur lidhet me vrasjen e një ushtari rus të misionit KFOR në Skenderaj më 29 shkurt 2000, për të cilën deklaroi se ishte autori, në moshën 15 vjeç, të cilën më vonë e kontestoi një ish-polic i Policisë së Kosovës pa ofruar dëshmi. Gjykata e Qarkut në Mitrovicë i shqiptoi atij një masë edukuese, ndërsa në të njëjtin vendim ai u shpall fajtor edhe për vepra të tjera penale, përfshirë tentim-vrasje, vjedhje dhe keqpërdorim të automjeteve. Më vonë, në vitin 2008, ai u dënua për grabitje të armatosur dhe armëmbajtje pa leje, ndërsa në vitin 2019 Gjykata Themelore në Prishtinë e dënoi për vrasje në tentativë.

Gjatë periudhës së vuajtjes së dënimeve, Hajrizi u arratis disa herë nga qendra të ndryshme korrektuese, përfshirë institucionet në Mitrovicë, Skenderaj, Pejë, Dubravë dhe Prizren. Arratisjet u regjistruan në periudha të ndryshme ndërmjet viteve 2000 dhe 2012. Sipas Shërbimit Korrektues të Kosovës, deri në vitin 2024 ai kishte vuajtur mbi 17 vjet burgim, ndërsa i kishin mbetur edhe disa vite të tjera dënim.

Arratisja e fundit ndodhi më 6 korrik 2024 nga një burg i tipit të hapur në Smrekonicë të Vushtrrisë. Pak ditë më vonë, autoritetet serbe e lidhën atë me vrasjen e një zyrtari policor në qytetin e Loznicës. Më 19 korrik 2024, Ministria e Punëve të Brendshme e Serbisë njoftoi se Faton Hajrizi u vra gjatë një operacioni policor, teksa ishte në arrati.

 Shiko edhe 

 Shërbimi Korrektues i Kosovës
 Arratisja nga burgu

 Referime 

Kategoria:Lindje 1985
Kategoria:Vdekje 2024
Kategoria:Biografi shqiptare
Kategoria:Kosovarë
Kategoria:Ushtarë të Ushtrisë Çlirimtare të Kosovës
Kategoria:Vrasje nga Policia e Serbisë